钦定古今图书集成/理学汇编/学行典/第260卷 > 法真
## 钦定古今图书集成/理学汇编/学行典/第260卷 > 法真

按《后汉书逸民传》：“法真字高卿，扶风郿人，南郡太守
雄之子也。好学而无常家，博通内外图典，为关西大
儒，弟子自远方至者，陈留范冉等数百人。性恬静寡
欲，不交人闲事。太守请见之，真乃幅巾诣谒太守曰：
‘昔鲁哀公虽为不肖，而仲尼称臣。太守虚薄，欲以功
曹相屈，光赞本朝，何如’？真曰：‘以明府见待有礼，故敢
自同宾末。若欲吏之，真将在北山之北，南山之南矣’。”
太守戄然不敢复言。辟公府，举贤良，皆不就。同郡田
羽荐真曰：“处士法真，体兼四业，学穷典奥，幽居恬泊，
乐以忘忧。将蹈老氏之高踪，不为元𫄸屈也。臣愿圣朝就加衮职，必能唱《清庙》之歌，致来仪之凤矣。”会顺
帝西巡，羽又荐之。帝虚心欲致，前后四征，真曰：“吾既
不能遁形远世，岂饮洗耳之水哉！”遂深自隐绝，终不
降屈。友人郭正称之曰：“法真名可得闻，身难得而见。
逃名而名我随，避名而名我追，可谓百世之师者矣。”
乃共刊石颂之，号曰元德先生。年八十九，中平五年
以寿终。

按：《三国志》法正传。〈注〉《三辅决录》曰：真年未弱冠，父在
南郡，步往候父，已欲去，父留之待正旦，使观朝吏会，
会者数百人。真于窗中窥其与父语毕，问真孰贤，真
曰：“曹掾、胡广，有公卿之量。”其后，广果历九卿三公之
位，世以服真之知人。前后征辟皆不就。